
Lietuvos Respublikos Seimas, Įstatymas
Nr. I-499, 94.06.15, Žin., 1994, Nr.48-891 (94.06.24)
DĖL LIETUVOS RESPUBLIKOS POLITINIŲ PARTIJŲ ĮSTATYMO PAKEITIMO

*** Pabaiga ***

LIETUVOS RESPUBLIKOS
POLITINIŲ PARTIJŲ IR POLITINIŲ ORGANIZACIJŲ
Į S T A T Y M A S 


Įstatymo pavadinimas pakeistas:
Nr. I-499, 94.06.15, Žin., 1994, Nr.48-891 (94.06.24)

     Politinių partijų ir politinių organizacijų įvairovė užtikrina Lietuvos Respublikos politinės sistemos demokratiškumą. Politinės partijos ir politinės organizacijos jungia Lietuvos Respublikos piliečius bendriems politiniams tikslams įgyvendinti, padeda formuoti ir išreikšti Lietuvos piliečių interesus ir politinę valią.
     Lietuvos  Respublikos Seimas,  siekdamas garantuoti politinių partijų ir politinių organizacijų lygiateisiškumą ir užtikrinti, kad jų veikla tarnautų nepriklausomos demokratinės Lietuvos valstybės stiprinimui bei  visuomenės pažangai, priima ir skelbia šį įstatymą.
     
Preambulės pakeitimai:
Nr. I-499, 94.06.15, Žin., 1994, Nr.48-891 (94.06.24)

 I. BENDRIEJI NUOSTATAI 


     1 straipsnis. Teisė jungtis į politines partijas ir politines
                   organizacijas 

     Lietuvos Respublikos  piliečiai turi  teisę jungtis  į politines partijas ir politines organizacijas ir dalyvauti jų veikloje. Politinių partijų ir politinių organizacijų nariu gali būti tik Lietuvos Respublikos pilietis, turintis aktyviąją rinkimų teisę.
     Tuo mat metu Lietuvos Respublikos pilietis gali būti tik vienos politinės partijos ar politinės organizacijos nariu. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     2 straipsnis. Politinių partijų ir politinių organizacijų veiklos
                   pagrindai 

     Politinės partijos ir politinės organizacijos veikia, laikydamosi Lietuvos Respublikos Konstitucijos, šio bei kitų įstatymų ir savo veiklą grindžia nustatyta tvarka įregistruotu partijos ar politinės organizacijos statutu (įstatais).
     Lietuvos Respublikos teritorijoje negali būti steigiamos ir veikti kitų valstybių politinės partijos ir politinės organizacijos, jų padaliniai ir organizacijos.
     Draudžiama steigtis ir veikti politinėms partijoms ir politinėms organizacijoms, kurių programiniuose  dokumentuose   propaguojama  ar  veikloje praktikuojama rasinė, religinė, socialinė klasinė nelygybė ir neapykanta, autoritarinio ar totalitarinio valdymo, valdžios užgrobimo prievarta metodai, karo ir smurto propaganda, žmogaus teisių bei laisvių pažeidimai, kitokios idėjos bei veiksmai, prieštaraujantys Lietuvos Respublikos konstitucinei santvarkai ir nesuderinami su visuotinai pripažintomis tarptautinėmis teisės normomis.
     Vadovaujantieji politinės partijos ar politinės organizacijos organai turi būti tik Lietuvos Respublikos teritorijoje. 

Straipsnio pakeitimai:

      II. POLITINIŲ PARTIJŲ IR POLITINIŲ ORGANIZACIJŲ STEIGIMAS,
               JŲ VEIKLOS SUSTABDYMAS IR NUTRAUKIMAS 


     3 straipsnis. Politinių partijų ir politinių organizacijų steigimas 

     Politinei partijai ar politinei organizacijai įsteigti būtina, kad ji turėtų Lietuvoje ne mažiau kaip keturis šimtus steigėjų, savo suvažiavime ar konferencijoje patvirtintą  statutą (įstatus),  programą  ir išrinktus vadovaujančiuosius organus.
     Steigiamos partijos ar politinės organizacijos programa ir statutas (įstatai) negali prieštarauti Lietuvos Respublikos įstatymams. 

Straipsnio pakeitimai:

     4 straipsnis. Politinių partijų ir politinių organizacijų
                   registravimas 


     Politines  partijas ir politines organizacijas registruoja  Lietuvos  Respublikos teisingumo ministerija.
     Lietuvos Respublikos  teisingumo  ministerija  politines partijas ar politines organizacijas registruoja ne vėliau kaip per mėnesį nuo statuto (įstatų), programos,  konferencijos ar suvažiavimo protokolo pateikimo dienos, jeigu nėra pažeisti šio įstatymo 1, 2 ir 3 straipsnio reikalavimai.
     Registruojamos politinės partijos ar ir politinės organizacijos pavadinimas ir simbolika turi skirtis nuo jau registruotų politinių partijų ir politinių organizacijų pavadinimų ir simbolikos.
     Atsisakius registruoti politinę partiją ar politinę organizaciją, apie tai ne vėliau kaip per tris dienas raštu pranešama steigėjams ir nurodomos atsisakymo priežastys.
     Apie statuto  (įstatų), programos  pakeitimus politinės partijos ir politinės organizacijos per penkiolika dienų privalo raštu pranešti Lietuvos Respublikos teisingumo  ministerijai,  pateikdamos  jai  šio straipsnio antroje dalyje nurodytus dokumentus.
     Jei politinė partija ar politinė organizacija pakeitė pavadinimą, ji perregistruojama šio įstatymo nustatyta tvarka.
     Politinė partija  ar politinė organizacija ir jų statutuose (įstatuose)  nurodytos  organizacijos  yra  juridinis  asmuo  nuo partijos ar politinės organizacijos įregistravimo dienos. 

Straipsnio pakeitimai:

     5 straipsnis. Politinių partijų ir politinių organizacijų veiklos 
                   sustabdymas 

     Lietuvos  Respublikos  teisingumo  ministerija  sustabdo politinės partijos ar politinės organizacijos veiklą,  jeigu  ji  pažeidžia  Lietuvos Respublikos Konstituciją ar šį įstatymą.
     Teisingumo ministerija, sužinojusi apie įstatymo pažeidimą, apie tai raštu praneša politinės partijos ar politinės organizacijos vadovaujantiesiems organams, nurodydama, kokie įstatymų reikalavimai pažeisti, ir nustatydama terminą pažeidimams pašalinti. Jei nustatytu terminu pažeidimas nepašalinamas, politinės partijos ar politinės organizacijos veikla sustabdoma.
     Rinkiminės kampanijos metu politinės partijos ar politinės organizacijos veiklą gali sustabdyti tik Lietuvos Respublikos Aukščiausiasis teismas.
     Sustabdžius politinės  partijos ar politinės organizacijos veiklą,  jai draudžiama naudotis visomis  masinės informacijos  priemonėmis, vykdyti agitaciją ir propagandą, dalyvauti rinkimuose.
     Politinės partijos ar politinės organizacijos veikla negali būti sustabdyta ilgesniam negu šešių mėnesių laikotarpiui. Jeigu politinė partija ar politinė organizacija po to, kai jos veikla bus sustabdyta, nepašalina pažeidimų ar per metus nuo jos  veiklos sustabdymo  dienos vėl pažeidžia Lietuvos Respublikos įstatymus, partijos ar politinės organizacijos veikla sustabdoma vieneriems metams.
     Pašalinusi pažeidimus, politinė partija ar politinė organizacija apie tai praneša Lietuvos Respublikos teisingumo ministerijai, kuri, gavusi tokį pranešimą, per penkias dienas leidžia politinei partijai ar politinei organizacijai tęsti veiklą. 

Straipsnio pakeitimai:

     6 straipsnis. Politinių partijų ir politinių organizacijų veiklos 
                   pasibaigimas 

     Politinės partijos ar politinės organizacijos veikla pasibaigia:
     1) jei  pati partija ar politinė organizacija nutraukia savo  veiklą  statute (įstatuose) nustatyta tvarka;
     2) jei  partijos ar politinės organizacijos veiklą nutraukia Lietuvos Respublikos aukščiausiasis teismas.

Straipsnio pakeitimai:

     7 straipsnis. Politinių partijų ir politinių organizacijų veiklos 
                   nutraukimas

     Lietuvos  Respublikos  teisingumo  ministerijos  teikimu Lietuvos Respublikos  aukščiausiasis teismas  gali nutraukti politinės partijos ar politinės organizacijos veiklą, jeigu  po pakartotinio  veiklos sustabdymo ji per metus pažeidžia Konstituciją ar šį įstatymą. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     8 straipsnis. Apskundimo tvarka 

     Atsisakymas registruoti  politinę partiją ar politinę organizaciją,  jos veiklos sustabdymas  gali  būti  apskųsti  Lietuvos  Respublikos aukščiausiajam teismui, kuris skundą ypatingos teisenos tvarka išnagrinėja per 3 dienas. 

Straipsnio pakeitimai:

      III. POLITINIŲ PARTIJŲ IR POLITINIŲ ORGANIZACIJŲ VEIKLOS GARANTIJOS 


     9 straipsnis. Politinių partijų ir politinių organizacijų veikimo 
                   laisvė 

     Visos politinės partijos ir politinės organizacijos Respublikos teritorijoje veikia laisvai ir savarankiškai. Valstybės organams, įmonėms, įstaigoms ir organizacijoms, taip pat visuomeninėms organizacijoms ir atskiriems pareigūnams draudžiama kištis į politinių partijų ir politinių organizacijų vidaus reikalus. Asmenys, trukdantys politinei partijai ar politinei organizacijai veikti, atsako pagal Lietuvos Respublikos įstatymus.
     Valstybės organai,  įmonės, įstaigos  ir organizacijos, visuomeninės organizacijos, kitos politinės partijos ir politinės organizacijos, taip pat asmenys privalo  atlyginti  politinei  partijai ar politinei organizacijai neteisėtais veiksmais padarytą materialinę ir moralinę žalą. 

Straipsnio pakeitimai:

     10 straipsnis. Politinės  partijos  ar politinės organizacijos veiklos 
                    apribojimas 

     Politinių partijų  ir politinių  organizacijų  organizacinė struktūra grindžiama tik teritoriniu principu. Darbo kolektyvuose negali būti  steigiami ir  veikti politinių  partijų ir politinių organizacijų padaliniai.
     Lietuvos  Respublikos  krašto  apsaugos  karininkai  ir liktiniai, kadriniai vidaus reikalų ir valstybės saugumo tarnybų darbuotojai, teisėjai,  prokurorai, tardytojai  negali  būti politinių partijų ir politinių organizacijų nariais.
     Asmenų, įstatymo nustatyta tvarka pašauktų atlikti krašto apsaugos tarnybą, Lietuvos Respublikos Aukščiausiosios Tarybos ar Vyriausybės paskirtų į pareigas Krašto apsaugos ir Valstybės saugumo  departamentuose,  Vidaus  reikalų  ministerijoje, Prokuratūroje, taip pat valstybės kontrolės pareigūnų narystė politinėje partijoje ar politinėje organizacijoje sustabdoma visam tarnybos ar darbo laikui.
     Asmuo, kurio  narystė politinėje  partijoje  ar  politinėje organizacijoje sustabdyta,  negali  rinkti  ir  būti  renkamas  į politinės partijos  ar politinės organizacijos  bei jos padalinių organus ir vykdyti jų pavedimų.

Straipsnio pakeitimai:

     11 straipsnis. Politinių partijų ir politinių organizacijų nuosavybė 

     Politinėms partijoms ir politinėms organizacijoms nuosavybės teise gali priklausyti pastatai, įrengimai, leidyklos, spaustuvės, transporto priemonės bei kiti objektai, taip pat kitas turtas, reikalingas jų statute (įstatuose) numatytiems uždaviniams įgyvendinti.
     Politinių partijų ir politinių organizacijų nuosavybės teises reglamentuoja Lietuvos Respublikos įstatymai.
     Politinės partijos ir politinės organizacijos turi teisę naudotis pastatais ir kitokiu turtu pagal panaudos ar nuomos sutartis su valstybinėmis ir visuomeninėmis organizacijomis, įmonėmis ir piliečiais.
     Politinių partijų ir politinių organizacijų lėšas sudaro jos narių mokesčiai, iš leidybinės veiklos gautos pajamos, piliečių bei visuomeninių organizacijų dovanotos lėšos ir kitos teisėtai gautos pajamos.
     Valstybinės  valdžios   ir  valdymo   organai,  valstybinės įmonės, įstaigos  ir organizacijos neturi teisės kokia nors forma ar būdu  finansuoti politinių  partijų ir  politinių organizacijų bei jų  padalinių, taip  pat politinėms  partijoms ar  politinėms organizacijoms atstovaujančių  Seimo narių ar savivaldybių tarybų narių arba jų grupių.
     Politinės partijos ir politinės organizacijos negali gauti lėšų ar kitokio turto, kuriuos skiria kitų valstybių valdžios bei valdymo organai, valstybinės organizacijos ar fondai.
     Politinės partijos ir politinės organizacijos gali gauti lėšų ar kitokio turto iš tarptautinių organizacijų, nevalstybinių organizacijų, fondo ir asmenų tik Lietuvos Respublikos įstatymų nustatyta tvarka.
     Neteisėtai gautos  lėšos ir  turtas  teismo  sprendimu perduodamas Lietuvos Respublikos nuosavybėn.
     Partijos ar  politinės organizacijos  narys neturi teisės į politinės partijos  ar   politinės  organizacijos turtą ir neatsako už politinės partijos ar politinės organizacijos skolas.

Straipsnio pakeitimai:

     12 straipsnis. Teisė gauti lėšų iš Valstybės biudžeto 

     Politinės partijos ir politinės organizacijos,  atstovaujamos Lietuvos  Respublikos Seime, turi teisę įstatymo nustatyta tvarka gauti dotacijų iš Lietuvos Respublikos valstybės biudžeto.

Straipsnio pakeitimai:

     13 straipsnis. Politinių partijų ir politinių organizacijų finansinės     
                    veiklos kontrolė 

     Politinių partijų ir politinių organizacijų finansinę veiklą kontroliuoja Respublikos finansų įstaigos. Politinės partijos ir politinės organizacijos kasmet, ne vėliau kaip iki ateinančių metų vasario 1 dienos, pateikia finansų įstaigoms metų finansinės veiklos  deklaraciją, viešai paskelbia apie savo biudžeto pajamas ir jų šaltinius, išlaidas ir jų paskirtį. 

Straipsnio pakeitimai:

     14 straipsnis. Teisė dalyvauti tvarkant valstybinius reikalus 

     Visos politinės  partijos ir politinės organizacijos turi  lygią teisę  dalyvauti valstybinės valdžios  organų rinkimuose.  Rinkimų metu visų politinių partijų ir politinių organizacijų kandidatams į deputatus sudaromos vienodos galimybės nemokamai naudotis valstybinėmis masinės informacijos priemonėmis Lietuvos Respublikos rinkimų įstatymuose nustatyta tvarka.
     Politinės partijos ir politinės organizacijos turi įstatymų leidybos iniciatyvos teisę savo respublikinių organų asmenyje. 

Straipsnio pakeitimai:

     15 straipsnis.Teisė sudaryti politinių partijų ir politinių 
                   organizacijų koalicijas, sąjungas 

     Politinės partijos ir politinės organizacijos turi teisę sudaryti koalicijas, sąjungas, rinkiminius blokus. 

Straipsnio pakeitimai:

     16 straipsnis. Teisė skleisti informaciją apie politinės partijos ar 
                    politinės organizacijos veiklą

     Politinės partijos ir politinės organizacijos turi teisę nekliudomai raštu, žodžiu ar kitais būdais skleisti informaciją apie savo veiklą, propaguoti politinės partijos ar politinės organizacijos idėjas, tikslus ir programą.
     Politinės partijos ir politinės organizacijos turi teisę steigti masinės informacijos priemones, išskyrus radiją ir televiziją, taip pat nustatyta tvarka naudotis  valstybinėmis spaudos  ir kitomis  masinės informacijos priemonėmis. 

Straipsnio pakeitimai:

     17 straipsnis. Teisė organizuoti masinius renginius 

     Lietuvos Respublikos įstatymų nustatyta tvarka politinės partijos ir politinės organizacijos turi teisę rengti mitingus, demonstracijas, susirinkimus ir kitokius masinius renginius. 

Straipsnio pakeitimai:

     18 straipsnis. Politinių partijų ir politinių organizacijų atsakomybė 

     Politinė  partija ar politinė organizacija,  neteisėtais  veiksmais  padariusi materialinę ar moralinę žalą valstybei, jos įmonėms, įstaigoms ir organizacijoms, piliečiams, kitoms politinėms ar visuomeninėms organizacijoms, privalo iš savo turto atlyginti šią žalą Lietuvos Respublikos įstatymų nustatyta tvarka. 

Straipsnio pakeitimai:

IV. BAIGIAMIEJI NUOSTATAI 


     19 straipsnis. Politinių partijų ir politinių organizacijų 
                    tarptautiniai ryšiai 

     Politinės partijos ir politinės organizacijos turi teisę palaikyti ryšius su kitų valstybių politinėmis partijomis bei politinėmis organizacijomis, tarptautinėmis ir kitokiomis organizacijomis. 

Straipsnio pakeitimai:

     20 straipsnis. Politinių partijų ir politinių organizacijų veiklos 
                    kontrolė 

     Lietuvos Respublikos teisingumo ministerija kontroliuoja, ar politinės partijos ir politinės organizacijos nepažeidžia Lietuvos Respublikos įstatymų.
     Reikalauti sustabdyti ar nutraukti politinės partijos ar politinės organizacijos veiklą turi teisę Lietuvos Respublikos generalinis prokuroras. Dėl politinių partijų ar politinių organizacijų veiklos sustabdymo ar nutraukimo gali kreiptis kitos politinės partijos ar politinės organizacijos.
     Reikalavimas ar kreipimasis dėl politinės partijos ar politinės organizacijos veiklos sustabdymo ar nutraukimo turi būti išnagrinėtas per mėnesį nuo jo gavimo dienos. 

Straipsnio pakeitimai:

